text: Cléomadès l'ot ; s'en ot joie. 
   À Clarmondine bon gré sot 
   De la requeste, et moult li plot ; 
   Et il dist que il en fera 
   Tout son povoir. Lors s'avisa 
   Que Galdas des Mons là estoit 
   Qui ainc fenme eüe n'avoit ; 
   Et pense bien que il fera
   PageV02P265
   Partie de ce qu'il vorra. 
   À Clarmondine l'a moustré, 
   Cui la chose vint moult à gré. 
   D'ainsi que moustrée li ot, 
   Au plus tost que il onques pot 
   Fist tant k'au roi Galdas parla. 
   Tant li dist et li devisa, 
   Qu'il arréa le mariage 
   De lui et d'Argente la sage, 
   Par l'assentement des parties, 
   Qui joians en furent et lies. 
   Si furent toute l'autre gent. 
   À tous plaisoit conmunaument, 
   Et disoient, que gracieus 
   Ert li mariages d'aus II , 
   Car bonne et bele ert et plaisans 
   Argente, et cil preus et vaillans 
   Et biaus, qui avoir la devoit. 
   Que vaurroit c'on plus vous diroit? 
  